เปิดกลยุทธ์แบงก์ ปีนี้มุ่งเจาะ CLMV
โดย...ศุภลักษณ์ เอกกิตติวงษ์
5 ม.ค. 2559

โดย...ศุภลักษณ์ เอกกิตติวงษ์
แผนธุรกิจต่างประเทศของธนาคารพาณิชย์ช่วง 1-2 ปีที่ผ่านมา สังเกตได้ว่า เน้นการเปิดสาขาในกลุ่มประเทศอาเซียนเป็นหลัก เพื่อต่อยอดประโยชน์ทางการค้าการลงทุนจากการเปิดประชาคมเศรษฐกิจอาเซียน (เออีซี) ตั้งแต่ 31 ธ.ค. 2558 เป็นต้นไป
ประเทศเป้าหมายของธนาคารไทย หนีไม่พ้นกลุ่มซีแอลเอ็มวี (CLMV) ได้แก่ กัมพูชา ลาว เมียนมา และเวียดนาม ที่เป็นฐานการผลิตใหม่ของนักลงทุนข้ามชาติและนักลงทุนไทย ขณะที่ความเจริญที่เข้าไปทำให้เศรษฐกิจมีแนวโน้มเติบโตสูงกว่าค่าเฉลี่ยของโลก
ธนาคารกรุงเทพมีศักยภาพมากที่สุดที่จะเป็นธนาคารแห่งอาเซียน จากเครือข่ายให้บริการใน 9 ประเทศอาเซียน ยกเว้นบรูไน แม้การเปิดสาขาจะลงทุนสูง แต่ก็คล่องตัว ทำธุรกิจได้หลากหลายกว่า โดยธนาคารกรุงเทพยังพร้อมจะเปิดสาขาเพิ่มเติม หากพื้นที่ดังกล่าวมีนัยสำคัญทางเศรษฐกิจและลูกค้า
ชาติศิริ โสภณพนิช กรรมการผู้จัดการ ธนาคารกรุงเทพ ระบุว่าซีแอลเอ็มวีเต็มไปด้วยโอกาสทางธุรกิจ ขณะที่ไทยได้เปรียบจากภูมิศาสตร์ ซึ่งไม่เพียงจะรับประโยชน์จากการค้าการลงทุน แต่ควรเข้าไปร่วมพัฒนาโครงสร้างพื้นฐานในกลุ่มประเทศเพื่อนบ้านด้วย โดยธนาคารกรุงเทพกำลังเปิดสาขาที่ 2 ที่ปากเซ ของลาว เพิ่มเติมจากสาขาเวียงจันทน์ หลังจากเห็นโอกาสทางธุรกิจที่เพิ่มขึ้น 
ด้านธนาคารไทยพาณิชย์ ล่าสุดได้รับใบอนุญาตจัดตั้งสาขานครโฮจิมินห์ที่เวียดนาม เมื่อวันที่ 25 ธ.ค. 2558 โดยคาดว่าจะเปิดเป็นทางการในเดือน มี.ค. 2559
กมัลกานต์ อากาวัล รองผู้จัดการใหญ่ ผู้บริหารสูงสุดธุรกิจต่างประเทศ ธนาคารไทยพาณิชย์ กล่าวว่า ธนาคารมีเครือข่ายในซีแอลเอ็มวีค่อนข้างครอบคลุม ทั้งธนาคารกัมพูชาพาณิชย์ ที่ธนาคารไทยพาณิชย์ถือหุ้น 100% การเปิดสาขานครเวียงจันทน์ และสำนักงานผู้แทน ณ กรุงย่างกุ้ง ที่หากในอนาคตเมียนมาเปิดโอกาสธนาคารพร้อมจะยกระดับขึ้นเป็นสาขาต่อไป
ส่วนธนาคารกสิกรไทยวางยุทธศาสตร์เชื่อมโยงการค้าการลงทุนในกลุ่มอาเซียนบวก 3 จีน ญี่ปุ่น เกาหลีใต้ ซึ่งเครือข่ายในซีแอลเอ็มวี ประกอบด้วย สำนักงานผู้แทนกรุงย่างกุ้ง ธนาคารท้องถิ่นนครหลวงเวียงจันทน์ที่ลาว สำนักงานผู้แทนกรุงฮานอยและสำนักงานผู้แทนนครโฮจิมินห์
การเป็นเพียงสำนักงานตัวแทนในเครือข่ายซีแอลเอ็มวี ทำให้ธนาคารกสิกรไทยต้องเร่งผลักดันการตั้งสาขาในกัมพูชา เวียดนาม และเมียนมา ขณะเดียวกันยังทำงานอย่างหนักเพื่อให้ได้รับใบอนุญาตเป็นธนาคารท้องถิ่นในจีนอีกด้วย
สำหรับธนาคารลูกครึ่งอย่างธนาคารกรุงศรีอยุธยา ซึ่งมีแบงก์ ออฟ โตเกียว-มิตซูบิชิ ยูเอฟเจ (บีทีเอ็มยู) จากญี่ปุ่นเป็นผู้ถือหุ้นใหญ่ เลือกที่จะใช้จุดแข็งของบริษัทลูกเข้าทำตลาดรายย่อยในซีแอลเอ็มวี 
ฐากร ปิยะพันธ์ กรรมการผู้จัดการ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) เปิดเผยว่า ปีนี้จะรุกประเทศเพื่อนบ้าน 2 ตลาด คือ กัมพูชา และเวียดนาม หลังจากที่ประสบความสำเร็จในลาวมาแล้ว คาดว่าจะเข้าไปในฐานะบริษัทร่วมทุน (จอยต์เวนเจอร์) กับพันธมิตรที่มีความพร้อมทั้งทีมงาน ระบบ และความเข้าใจตลาด
มาที่ธนาคารขนาดกลางอย่าง ธนาคารธนชาต มีรูปแบบการรุกธุรกิจโดยเน้นเจาะตลาดเฉพาะกลุ่มมากขึ้น เช่น การค้าชายแดน ให้บริการธุรกรรมทางการเงิน และศูนย์ให้คำปรึกษาธุรกิจ
ส่วนธนาคารขนาดเล็กอย่างธนาคารเกียรตินาคินนั้น อภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ย้ำว่า การตั้งสาขาไม่ใช่คำตอบ จึงเลือกที่จะทำธุรกิจผ่านการให้สินเชื่อร่วม (ซินดิเคตโลน) เพื่อสร้างความคุ้นเคยในตลาดอาเซียน 
รูปแบบการทำธุรกิจของธนาคารพาณิชย์ไทยขึ้นอยู่กับกลยุทธ์ของแต่ละธนาคาร โดยธนาคารพาณิชย์ยักษ์ใหญ่ มองว่า ยังคุ้มค่าที่จะเปิดสาขาเพื่อดูแลและให้บริการลูกค้า ขณะที่ธนาคารกลางและขนาดเล็ก ใช้ความเชี่ยวชาญเฉพาะด้านที่มีอยู่ มองหาโอกาสด้านธุรกิจแทน